**MIKROBIOLOŠKI PARAMETRI:**

Escherichia Coli

To so bakterije, ki so v velikem številu vedno prisotne v človeškem in živalskem blatu (feces) ter posledično v odplakah in vodah, ki so onesnažene s fekalijami (človeka, domačih in divjih živali). Prisotnost E. coli v pitni vodi zanesljivo dokazuje, da je bila voda fekalno onesnažena.

**Mejna vrednost za E. coli v pitni vodi je 0/100 ml.**

Koliformne bakterije

Koliformne bakterije so skupina različnih bakterij, ki jih najdemo ne samo v blatu, ampak tudi v okolju. Če v vzorcu pitne vode nismo potrdili tudi prisotnosti E. coli ali enterokokov, jih ne moremo uporabljati kot pokazateljev fekalnega onesnaženja. Preskus je uporaben za presojo onesnaženja z večjimi količinami organskih in anorganskih snovi iz okolja.

**Mejna vrednost za koliformne bakterije je 0/100 ml.**

Enterokoki

Bakterije, ki so prisotne v črevesju oz. v blatu ljudi in živali. Upoštevamo jih kot zanesljive fekalne indikatorje. V vodi se ohranijo dlje časa kot E. coli, zato njihovo prisotnost v pitni vodi, v kateri drugih bakterij nismo ugotovili, ocenjujemo kot starejše fekalno onesnaženje.

**Mejna vrednost za enterokoke v pitni vodi je: 0/100 ml.**

## FIZIKALNO-KEMIJSKI PARAMETRI:

## Električna prevodnost

Električna prevodnost pitne vode je lastnost vode, da prevaja električni tok. Odvisna je od prisotnosti ionov v vodi: od njihove koncentracije, gibljivosti in naboja ter od temperature vode ob merjenju. Na električno prevodnost pitne vode običajno vplivajo koncentracije kalcijevih, magnezijevih, natrijevih, kalijevih, hidrogenkarbonatnih, sulfatnih in kloridnih ionov. Tako ima na primer morska voda električno prevodnost približno 50.000 µ S/cm, deževnica pa 5–30 µ S/cm. Enota za električno prevodnost je mikro Siemens na cm (µ S/cm).

**Mejna vrednost za pitno vodo je 2500 µ S/cm pri 20oC.**

## pH

S pH vrednostjo vode izražamo stopnjo kislosti oz. bazičnosti vode. PH 7 pomeni, da je voda nevtralna, pod to vrednostjo je kisla, nad to vrednostjo pa bazična. V večini naravnih vod je pH povezan z ravnotežjem ogljikovega dioksida, hidrogenkarbonata in karbonata in s tem tudi s trdoto vode (mehke vode imajo nižjo pH vrednost, trde vode pa višjo). Običajni pH v podzemnih vodah je med 6 in 8,5, pH limoninega soka je 2, jabolka 3, paradižnika 4, morske vode 8, nekaterih detergentov do 10, nekaterih čistil tudi do 12. Ekstremne vrednosti v pitni vodi so lahko posledica nezgod, napak v pripravi vode ali sproščanja iz materialov v stiku z vodo (npr. cementne cevi).

**Mejna vrednost za pitno vodo je 6,5-9,5.**

Nitrat

Gre za naravno obliko dušika v okolju. Nitrati in nitriti se pojavljajo tudi kot posledica človekove dejavnosti: uporaba umetnih in naravnih gnojil, nahajajo se v komunalnih odplakah, uporabljajo se v industriji. V vodi so dobro topni. Ljudje smo nitratom in nitritom izpostavljeni preko hrane in vode.

**Mejna vrednost za nitrat v pitni vodi je 50 mg/l.**